Régi emlékképek: Budapest őszi fényben | PestBuda
Írta: Viczián Zsófia; archív képek: fortepan.hu
Budapest szívében ott magasodik egy hegy (a Gellért-hegy), oldalában egy hihetetlenül látványos vízeséssel. Plusz ott a centrumban egy (illetve több) sziget, a Duna közepén. Ezek a zöld helyek ősszel ezerféle színbe borulnak, a mély vöröstől az aranysárgáig – ettől (is) lesz a budapesti ősz annyira megkapó. No meg az alacsonyan járó nap súroló fényétől, amely kiemeli a régi felületek szépségét, vagy végigfut egy-egy fasoron, utcán.
Egyszóval, nézegessenek régi őszi képeket a fővárosról! És küldjenek maiakat is a Facebook-oldalunkon – amíg a novemberi köd be nem lep mindent…
Gellért-hegy, Kemenes utca, 1936, megunhatatlan szépség. Valamikor szüreti mulatságtól volt hangos, de mire a fényképezés széles körben elérhető lett, a szőlőt elvitte a filoxéra. Sebaj, épültek a helyén társasházak és villák, kinőtt a földből sokféle, aranyló lombot hullató fa. A színeket még fekete-fehérben is szinte látni.
Margit-sziget, 1976: hát ez is megunhatatlan (minden évszakban). A tudatosan tervezett parkban az egykori kertészek arra is ügyeltek, hogy az őszi látvány is felemelő legyen. Körben a víz visszatükrözte fény pedig csak tovább fokozza a hatást.
No igen, a városligeti platán-fasor, 1940-ben. Ennek sincs párja ősszel – és évről évre vaskosabbak már a törzsek is!
Ha ősz, október és november, akkor 1956. A fegyveres harcok képei közt is találni egy-egy olyat, ami az évszak hangulatát elkapja. Ez a Múzeum körút látképe a forradalom idején.
A rakpartok, 1936-ban, illetve 1970-ben. Még ködben is szép, ahogy a hidak sejtelmesen elvesznek a fehérségben.
A Vár ódon hangulatához semmi sem illik jobban, mint az ősz fényei. Itt Carl Lutz látható egy őszi kertben, a Táncsics utcában 1940-ben. És itt van egy ősrégi szőlőtő is, egy udvar védelmében, amely már sokféle történelmi vihart átvészelt.
Végül pedig egy rejtett hely: a pasaréti egykori Császári és Királyi Gyalogsági Hadapródiskola, ismertebb mai nevén az Akadémia park egy 1918-as felvételen. Ha most nem is tudunk régi gesztenye-fasorában sétálgatni, az itt készült 1910-es, 1920-as években készült fotósorozat (itt, itt és itt) egészen lenyűgöző.
pestbuda, Budapest, emlékezet, természet, Viczián Zsófia, fotó, ősz.